CELEX: 62010TN0067
Language: el
Date: 2010-02-17 00:00:00
Title: Υπόθεση T-67/10: Προσφυγή της 17ης Φεβρουαρίου 2010 — Βασίλειο της Ισπανίας κατά Ευρωπαϊκής Επιτροπής

17.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 100/60
            
         Προσφυγή της 17ης Φεβρουαρίου 2010 — Βασίλειο της Ισπανίας κατά Ευρωπαϊκής Επιτροπής
   (Υπόθεση T-67/10)
   2010/C 100/88
   Γλώσσα διαδικασίας: η ισπανική
   
      Διάδικοι
   
   
      Προσφεύγον: Βασίλειο της Ισπανίας (εκπρόσωπος: M. Muñoz Pérez)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει την απόφαση C(2009) 9827 τελικό της 10ης Δεκεμβρίου 2009, της 10ης Δεκεμβρίου 2009, περί δημοσιονομικών διορθώσεων στη συνδρομή που χορήγησε το ΕΓΤΠΕ, τμήμα προσανατολισμού, στο πλαίσιο του επιχειρησιακού προγράμματος CCI 2000 ES.16.1.PO.007 (Ισπανία: Καστίλη και Λεόν), για το μέτρο της βελτιώσεως της μεταποιήσεως και της διαθέσεως των αγροτικών προϊόντων στο εμπόριο,
            
         
               —
            
            
               να καταδικάσει το καθού κοινοτικό όργανο στα δικαστικά έξοδα.
            
         
      Λόγοι ακυρώσεως
   
   Κατά το Βασίλειο της Ισπανίας, η προσβαλλόμενη απόφαση είναι ακυρωτέα για δύο λόγους:
   
                
            
            
               Ο πρώτος αφορά εσφαλμένη εφαρμογή του άρθρου 39 του κανονισμού (ΕΚ) 1260/1999 (1), καθώς δεν στοιχειοθετούνται οι παρατυπίες που επικαλείται η Επιτροπή προς αιτιολόγηση της επιβληθείσας διορθώσεως, δεδομένου ότι οι ισπανικές αρχές διενήργησαν συστηματικά, πριν τη χορήγηση των ενισχύσεων, τους ενδεδειγμένους ελέγχους της συνδρομής των προϋποθέσεων των άρθρων 26 και 28 του κανονισμού (ΕΚ) 1257/1999 (2). Επιπλέον, αντιθέτως προς ό,τι υποστηρίζει η Επιτροπή με την προσβαλλόμενη απόφαση, το πρόγραμμα ελέγχου που κατάρτισαν οι ισπανικές αρχές μετά τον επιτόπιο έλεγχο δεν είχε ως σκοπό την εκ των υστέρων διενέργεια παραλειφθέντων ελέγχων, αλλά μόνον τη διαπίστωση της αποτελεσματικότητάς τους.
            
         
                
            
            
               Ο δεύτερος λόγος αφορά παραβίαση της αρχής της αναλογικότητας, η οποία κατοχυρώνεται με το άρθρο 39, παράγραφος 3, του κανονισμού (ΕΚ) 1260/1999, σε συνδυασμό με τις Οδηγίες σχετικά με τις αρχές, τα κριτήρια και τους ενδεικτικούς συντελεστές που εφαρμόζουν οι υπηρεσίες της Επιτροπής κατά τον καθορισμό των προβλεπόμενων από την εν λόγω διάταξη δημοσιονομικών διορθώσεων (3), δεδομένου ότι οι διαπιστωθείσες από την Επιτροπή παρατυπίες, εφόσον γίνει δεκτό, αντιθέτως προς τους ισχυρισμούς του κράτους μέλους, ότι υπήρξαν, θα δικαιολογούσαν μόνο διόρθωση ανάλογη προς τη ζημία που ενδεχομένως υπέστησαν τα Ταμεία της Ευρωπαϊκής Ένωσης και, συνεπώς, διόρθωση μικρότερη της επιβληθείσας με συντελεστή 5 %.
            
         
      (1)  Κανονισμός (ΕΚ) 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά Ταμεία (ΕΕ L 161 της 26.6.1999, σ. 1).
   
      (2)  Κανονισμός (ΕΚ) 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών (ΕΕ L 160 της 26.6.1999, σ. 80).
   
      (3)  Έγγραφο C(2001) 476, της 2ας Μαρτίου 2001